De lejere, der en enkelt gang om året fremlejer deres lejlighed i forbindelse med en uges ferie til udlandet, vil som oftest ikke blive opdaget. I de senere år ses en tendens til, at visse lejere i større omfang benytter sig af AirBnB udlejning, mens sommerperioden tilbringes i kolonihaven eller sommerhuset.   Får udlejer mistanke om, at en lejlighed udlejes på AirBnB i kortere perioder, er det ikke en nem opgave at dokumentere, da hjemmesider som AirBnB ikke tillader søgning på specifikke adresser eller navne. I stedet kan man via en kortsøgning lede efter lejligheder, der er sat til udlejning i en given periode.   Det er tidskrævende men formentlig nødvendigt at finde annoncen på AirBnB eller lignende for at kunne dokumentere, at lejemålet er udlejet via AirBnB som korttidsudlejning.